Luettelo Suomen liputuspäivistä

Tämä on luettelo Suomen liputuspäivistä. Suomessa liputuspäivät jaetaan virallisiin ja vakiintuneisiin päiviin. Suomen lipulla, Ahvenanmaan lipulla ja Saamen lipulla on omat viralliset liputuspäivänsä.

Liputuspäivät Suomen lipulla

Viralliset liputuspäivät 
Viralliset liputuspäivät luetellaan liputuksesta annetussa asetuksessa. Näinä päivinä valtion virastot ja laitokset on lailla velvoitettu liputtamaan. Virallisia liputuspäiviä ovat seitsemän kalenterijuhlapäivää sekä vaalipäivä ja tasavallan presidentin toimeenastumispäivä. 

Viralliset liputuspäivät ovat:
 suomalaisen kulttuurin päivä, Kalevalan päivänä 28. helmikuuta
 suomalaisen työn päivä, vappuna 1. toukokuuta
 äitienpäivä, toukokuun toisena sunnuntaina
 puolustusvoimain lippujuhlan päivä, Gustaf Mannerheimin päivänä 4. kesäkuuta
 Suomen lipun päivä, juhannuksena lauantaina 20.–26. kesäkuuta
 isänpäivä, marraskuun toisena sunnuntaina (ennen vuotta 2019 vakiintunut liputuspäivä)
 itsenäisyyspäivä, 6. joulukuuta
 vaalipäivä, jolloin toimitetaan
 kuntavaalit
 eduskuntavaalit
 presidentinvaali
 Euroopan parlamenttivaalit
aluevaalit
 kansanäänestys
 tasavallan presidentin toimeenastumispäivä (viimeksi 1. helmikuuta 2018)

Vakiintuneet liputuspäivät 
Vakiintuneet liputuspäivät ovat päiviä, joista ei säädetä laissa tai asetuksessa, mutta joina liputtamista suositellaan. Helsingin yliopisto ylläpitää listaa vakiintuneista liputuspäivistä ja julkaisee sen vuosittain Valtiokalenterissa. Sisäasiainministeriön ohjeistuksessa "hyvään liputuskulttuuriin kuuluu liputtaa vakiintuneina liputuspäivinä Suomen lipulla samaan tapaan kuin virallisinakin liputuspäivinä". Vakiintuneita liputuspäiviä on 13 ja ne ovat kaikki kalenterijuhlapäiviä. Sekä viralliset että vakiintuneet liputuspäivät merkitään yleensä almanakkoihin pienellä Suomen lipun kuvalla.

Vakiintuneita liputuspäiviä ovat:
 J. L. Runebergin päivä, 5. helmikuuta
 tasa-arvon päivä, Minna Canthin päivänä 19. maaliskuuta
 suomen kielen päivä, Mikael Agricolan ja Elias Lönnrotin päivänä 9. huhtikuuta
 kansallinen veteraanipäivä, 27. huhtikuuta
 Eurooppa-päivä, 9. toukokuuta
 suomalaisuuden päivä, J. V. Snellmanin päivänä 12. toukokuuta
 kaatuneiden muistopäivä, toukokuun kolmantena sunnuntaina
 runon ja suven päivä, Eino Leinon päivänä 6. heinäkuuta
 suomalaisen kirjallisuuden päivä, Aleksis Kiven päivänä 10. lokakuuta
 Yhdistyneiden kansakuntien päivä, 24. lokakuuta
 ruotsalaisuuden päivä, Kustaa Aadolfin päivänä 6. marraskuuta
lapsen oikeuksien päivä, 20. marraskuuta
 suomalaisen musiikin päivä, Jean Sibeliuksen päivänä 8. joulukuuta

Lisäksi vuodesta 2023 alkaen:
 Suomen luonnon päivä, elokuun viimeisenä lauantaina
 kansalaisvaikuttamisen päivä, Miina Sillanpään päivänä 1. lokakuuta

Muut liputuspäivät 
Jokaisella on oikeus liputtaa Suomen lipulla silloin, kun katsoo sen aiheelliseksi.

Virallisten valtiovierailujen vuoksi voidaan suosittaa vierailupaikkakunnalla yleistä liputusta. Myös muiden merkittävien tapahtumien vuoksi voidaan suosittaa yleistä liputusta; esimerkiksi 13. maaliskuuta 2010 liputettiin yleisesti talvisodan päättymisen 70-vuotismuistopäivän vuoksi ja 1. lokakuuta 2016 ensimmäisen naisministerin Miina Sillanpään kunniaksi.

Vuodesta 1998 sisäministeriö on suosittanut yleistä liputusta 9. toukokuuta Eurooppa-päivän kunniaksi. 

Uudenvuodenpäivänä liputettiin ensi kertaa vuonna 2000 Suomalaisuuden liiton ja Helsingin yliopiston aloitteesta. Ruotsissa ja Virossa uudenvuodenpäivä on liputuspäivä.

Liputuspäivät Ahvenanmaan lipulla 

Ahvenanmaalla on kolme virallista liputuspäivää, jotka määrätään Ahvenanmaan lipusta annetussa maakuntalaissa:
 Ahvenanmaan demilitarisoinnin ja neutralisoinnin muistopäivä, 30. maaliskuuta
 Ahvenanmaan lipun päivä, huhtikuun viimeisenä sunnuntaina
 Ahvenanmaan itsehallintopäivä, 9. kesäkuuta

Liputuspäivät Saamen lipulla 

Saamelaisilla on yksitoista omaa virallista liputuspäivää Suomessa, jolloin liputetaan Saamen lipulla:
 saamelaisten kansallispäivä, 6. helmikuuta
 Marian ilmestyspäivä, sunnuntaina 22.–28. maaliskuuta
 juhannus, lauantaina 20.–26. kesäkuuta
 kansainvälinen maailman alkuperäiskansojen päivä, 9. elokuuta
 Saamen lipun päivä, 15. elokuuta
 Isak Saban päivä, 15. marraskuuta
 toimielimen päivä, liittyen perustamisajankohtaan
 Suomen saamelaiskäräjien päivä, 2. maaliskuuta
 saamelaisvaltuuskunnan päivä, 9. marraskuuta (saamelaisten ensimmäinen itsehallintoelin toimi 1973–1996)
 Ruotsin saamelaiskäräjien päivä, 26. elokuuta 
 Norjan saamelaiskäräjien päivä, 9. lokakuuta

 Suomen, Norjan, Ruotsin ja Venäjän saamelaisneuvoston päivä, 18. elokuuta

Lähteet 
 Liputuspäivät Liputus, Sisäasiainministeriö

Viitteet

Aiheesta muualla 
  

Suomen liputuspäivät